স্বরাষ্ট্র দফতরের পর এবার কারা দফতরেও সচিব পদে আনা হচ্ছে এক আইপিএস অফিসারকে। রাজ্যের এডিজি আইনশৃঙ্খলা শিবাজী ঘোষকে ওই পদে আনা হচ্ছে। এই মর্মে শিগগিরই জারি হবে নির্দেশিকা। জেলের নিরাপত্তা বাড়াতেই মুখ্যমন্ত্রী এই সিদ্ধান্ত নিচ্ছেন বলে জানা গেছে।সরকারি নিয়ম অনুযায়ী সচিব পদে আইএএস অফিসারদেরই দায়িত্ব দেওয়া হয়। কিন্তু মুখ্যমন্ত্রী হওয়ার পর মমতা বন্দ্যোপাধ্যায়ই প্রথম স্বরাষ্ট্র দফতরের সচিব পদের দায়িত্ব দেন একজন আইপিএস অফিসারকে। রিজওয়ানুর রহমান মৃত্যু তদন্তের দায়িত্বে থাকা  আইপিএস অফিসার পি নীরজনয়নকে স্বরাষ্ট্র দফতরের সচিব পদে এনেছিলেন মুখ্যমন্ত্রী। তাঁর এই সিদ্ধান্তে ওই সময় আইএএস মহলে ক্ষোভ তৈরি হয়। কিন্তু মুখ্যমন্ত্রীর যুক্তি ছিল, নিরাপত্তা সংক্রান্ত কাজকর্মের দায়িত্বে একজন পুলিস অফিসারকে আনলে কাজের সুবিধে হবে। এবার তিনি কারা দফতরের সচিবের দায়িত্বে আনতে চলেছেন এক আইপিএস অফিসারকে। মুখ্যমন্ত্রীর যুক্তি, কারা দফতরের নিরাপত্তার দায়িত্ব একজন পুলিস অফিসারকে দিলে দক্ষতার সঙ্গে তা সামলাতে পারবেন তিনি। সম্প্রতি রাজ্যের বিভিন্ন জেলে  নিরপত্তার ফাঁকফোঁকর নজরে এসেছে প্রশাসনের। জেলের কয়েদীদের  হাতে পৌছচ্ছে মোবাইল ফোন, এমনকি নিষিদ্ধ ড্রাগও। কুণাল ঘোষের মত হাই প্রোফাইল কয়েদির হাতে পৌছে যাচ্ছে ঘুমের ওষুধ। বাড়ছে জেল পালানোর ঘটনা। প্রতিটি ঘটনার তদন্তেই উঠে এসেছে নিরাপত্তার গলদ।এর জেরে জেলগুলির নিরাপত্তা ঢেলে সাজানোর সিদ্ধান্ত নিয়েছে রাজ্য। আর সেকারণেই কারা দফতরের মাথায় আনা হচ্ছে শিবাজী ঘোষের মত দক্ষ পুলিস অফিসারকে।